CELEX: 32015R0183
Language: el
Date: 2015-02-02 00:00:00
Title: Εκτελεστικός κανονισμός (ΕΕ) 2015/183 της Επιτροπής, της 2ας Φεβρουαρίου 2015 , για την τροποποίηση του κανονισμού (ΕΚ) αριθ. 635/2005 σχετικά με την κατάταξη ορισμένων εμπορευμάτων στη Συνδυασμένη Ονοματολογία

7.2.2015   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 31/5
            
         ΕΚΤΕΛΕΣΤΙΚΌΣ ΚΑΝΟΝΙΣΜΌΣ (ΕΕ) 2015/183 ΤΗΣ ΕΠΙΤΡΟΠΉΣ
   της 2ας Φεβρουαρίου 2015
   για την τροποποίηση του κανονισμού (ΕΚ) αριθ. 635/2005 σχετικά με την κατάταξη ορισμένων εμπορευμάτων στη Συνδυασμένη Ονοματολογία
   Η ΕΥΡΩΠΑΪΚΗ ΕΠΙΤΡΟΠΗ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης,
   Έχοντας υπόψη τον κανονισμό (ΕΟΚ) αριθ. 2658/87 του Συμβουλίου, της 23ης Ιουλίου 1987, για τη δασμολογική και στατιστική ονοματολογία και το κοινό δασμολόγιο (1), και ιδίως το άρθρο 9 παράγραφος 1 στοιχείο α),
   Εκτιμώντας τα ακόλουθα:
   
               (1)
            
            
               Σύμφωνα με τον κανονισμό (ΕΚ) αριθ. 635/2005 της Επιτροπής (2), προϊόν που συνίσταται από προμαγειρεμένες αποξηραμένες νούγιες (noodles), οι οποίες προέρχονται από αλεύρι σιταριού και καρυκεύματα, συσκευασμένο για τη λιανική πώληση σε ένα μπολ, έτοιμο για κατανάλωση αφού προστεθεί βραστό νερό, κατετάγη στην κλάση 1902 της Συνδυασμένης Ονοματολογίας. Η κατάταξη του προϊόντος στην κλάση 2104 της συνδυασμένης ονοματολογίας αποκλείστηκε για τον λόγο ότι η προσθήκη νερού στο μπολ δεν επαρκεί για την παρασκευή σούπας ή ζωμού, αλλά δίδει στο προϊόν τα χαρακτηριστικά ενός πιάτου με νούγιες.
            
         
               (2)
            
            
               Σύμφωνα με τον εκτελεστικό κανονισμό (ΕΕ) αριθ. 767/2014 της Επιτροπής (3), αρκετά παρόμοιο προϊόν που αποτελείται από ένα σύνολο από αποξηραμένες προμαγειρεμένες νούγιες, ένα φακελάκι αρτύματα, ένα φακελάκι βρώσιμο λάδι και ένα φακελάκι αποξηραμένα λαχανικά, το οποίο παρουσιάζεται ως σύνολο συσκευασμένο για τη λιανική πώληση, έτοιμο για κατανάλωση αφού προστεθεί βραστό νερό, κατετάγη στην κλάση 1902 της Συνδυασμένης Ονοματολογίας. Η κατάταξη του προϊόντος στην κλάση 2104 της Συνδυασμένης Ονοματολογίας αποκλείστηκε για τον λόγο ότι το προϊόν είναι ένα σύνολο συσκευασμένο για τη λιανική πώληση, κατά την έννοια του γενικού κανόνα 3 β) για την ερμηνεία της Συνδυασμένης Ονοματολογίας, καθώς και ότι ο ουσιώδης χαρακτήρας του προϊόντος προσδίδεται από τις νούγιες, λαμβανομένου υπόψη ότι αυτές συνιστούν το μεγαλύτερο ποσοστό του.
            
         
               (3)
            
            
               Αν και η κατάταξη των δύο προϊόντων είναι πανομοιότυπη, οι λόγοι για τον αποκλεισμό της κατάταξης καθενός από αυτά τα προϊόντα στην κλάση 2104 της Συνδυασμένης Ονοματολογίας είναι διαφορετικοί. Στην αιτιολογία όσον αφορά το πρώτο προϊόν, η κατάταξη εξαρτάται από την ποσότητα του νερού που προστίθεται σε αυτό, ενώ το σκεπτικό για το δεύτερο προϊόν εξαρτάται από την ποσότητα του συγκεκριμένου συστατικού (νούγιες) που περιέχει. Ωστόσο, το γεγονός ότι η προστεθείσα ποσότητα νερού αποτελεί κριτήριο για την κατάταξη των εν λόγω προϊόντων μπορεί να οδηγήσει σε αποκλίσεις στην κατάταξή τους οι οποίες θα ήταν αδικαιολόγητες, δεδομένου ότι τα δύο προϊόντα έχουν τα ίδια αντικειμενικά χαρακτηριστικά και ιδιότητες. Ως εκ τούτου, το μόνο εφαρμοστέο κριτήριο θα πρέπει να είναι η ποσότητα του συγκεκριμένου συστατικού (νούγιες) που περιέχει το προϊόν.
            
         
               (4)
            
            
               Δεδομένου ότι το σημείο 1 του πίνακα που παρατίθεται στο παράρτημα του κανονισμού (ΕΚ) αριθ. 635/2005 έχει καταστεί περιττό λόγω των αλλαγών στην περιγραφή των προϊόντων που περιγράφονται σε αυτό και της αιτιολογίας για την κατάταξή του, θα πρέπει να διαγραφεί.
            
         
               (5)
            
            
               Κατά συνέπεια, είναι σκόπιμο να τροποποιηθεί ο κανονισμός (ΕΚ) αριθ. 635/2005, ώστε να αποφευχθούν ενδεχόμενες αποκλίσεις στη δασμολογική κατάταξη και να εξασφαλιστεί η ενιαία εφαρμογή της Συνδυασμένης Ονοματολογίας στην Ένωση.
            
         
               (6)
            
            
               Επομένως, ο κανονισμός (ΕΚ) αριθ. 635/2005 θα πρέπει να τροποποιηθεί αναλόγως.
            
         
               (7)
            
            
               Τα μέτρα που προβλέπονται στον παρόντα κανονισμό είναι σύμφωνα με τη γνώμη της επιτροπής τελωνειακού κώδικα,
            
         ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
   Άρθρο 1
   Η σειρά που αντιστοιχεί στο σημείο 1 του πίνακα που παρατίθεται στο παράρτημα του κανονισμού (ΕΚ) αριθ. 635/2005 διαγράφεται.
   Άρθρο 2
   Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
   
      Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
      Βρυξέλλες, 2 Φεβρουαρίου 2015.
      
         
            Για την Επιτροπή,
         
         
            εξ ονόματος του Προέδρου,
         
         Heinz ZOUREK
         
            Γενικός Διευθυντής Φορολογίας και Τελωνειακής Ένωσης
         
      
   
   
      (1)  ΕΕ L 256 της 7.9.1987, σ. 1.
   
      (2)  Κανονισμός (ΕΚ) αριθ. 635/2005 της Επιτροπής, της 26ης Απριλίου 2005, για την κατάταξη εμπορευμάτων στη Συνδυασμένη Ονοματολογία (ΕΕ L 106 της 27.4.2005, σ. 10).
   
      (3)  Εκτελεστικός κανονισμός (ΕΕ) αριθ. 767/2014 της Επιτροπής, της 11ης Ιουλίου 2014, σχετικά με τη δασμολογική κατάταξη ορισμένων εμπορευμάτων στη Συνδυασμένη Ονοματολογία (ΕΕ L 209 της 16.7.2014, σ. 12).